Il-President Taljan, Giorgio Napolitano, aċċetta r-riżenja ta’ Enrico Letta minn Prim Ministru. Dan wara laqgħa bejniethom fil-Palazz Presidenzjali ta’ Ruma. Enrico Letta l-Ħamis kien ħabbar li se jkun qed jirriżenja wara li l-Partit Demokratiku li kien ifforma huwa stess sejjaħ biex tkun iffurmata amministrazzjoni ġdida. Il-Kap tal-Partit Demokratiku Matteo Renzi argumenta li hemm bżonn bidla fit-tmexxija biex tintemm l-inċertezza f’dan il-pajjiż. Renzi li sar Kap tal-Partit Demokratiku f’Diċembru li għadda jidher li ser ikun il-Prim Ministru l-ġdid bl-inkarigu li jifforma Gvern ġdid. Minkejja l-instabbilità politika li bħalissa l-Italja għaddejja minnha jidher li ma kienx hemm konsegwenzi fis-swieq finanzjarji. Qabel ma ssottometta r-rizenja tiegħu lill-President Giorgio Napolitano rringrazzja li dawk li għenuh f’dawn l-aħħar 10 xhur kemm ilu Prim Ministru. Mill-banda l-oħra Renzi qal li l-Gvern il-ġdid ser imexxi lill-Italja sakemm isiru l-elezzjonijiet parlamentari fl-2018. Renzi akkuża lil Letta li ma għamel xejn biex itejjeb l-ekonomija fejn il-qgħad huwa l-ogħla f’dawn l-aħħar 40 sena filwaqt li l-ekonomija baqgħet tiċkien kontinwament f’dawn l-aħħar seba’ snin.